Quum omnis sit a Deo potestas et omnis potestatis conditio in suo distantia, haec etiam principibus saeculi concessa est gratia, ut ea, quae a suis fidelibus data vel reddita, recipit ipse Deus in sua ecclesia ut in jus perpetuae possessionis transisse sibi ex lege sunt decreta, eorum demum sanctiat auctoritas. Ergo tantus honor eis datus cum onere, tantum eis onus impositum cum honore, conveniens eos suo modo in cubili mentis suae, incessanter debet eis suggerere ut caveant ne ingrati esse decernantur de munere neve sibi minus providentes circumspecte ruinam patiantur, suffocati tanta fasce. Ego igitur Robertus*, dux Normannorum et comes Cenomanensium, etsi cum majora a Deo acceperim in majoribus sibi deberem ministrare, in hoc tamen quantulumcumque sit, animae meae et parentum meorum volens saluti consulere, illud quod patruus meus Odo*, Baiocensis episcopus, in praedio sanctae Mariae Baiocensis ecclesiae astruit monasterium, ex proposito ut sibi semper monachi serviant a se disposito, nostri assensus manum dans, quanta possum nostrae concessionis auctoritate corroboro, dans ei quam possum libertatem, videlicet omnes consuetudines per totam terram meam quae ad me pertinent de dominicis suis rebus, tam in passagio et theloneo quam in ceteris exitibus, et de meo proprio in cotidiano usu fratrum ibidem serventium, onera quatuor asinorum singulis diebus de viridi ligno in nemore meo Verneio. Concedo etiam ut omnium abbatum ejusdem loci Baiocensis episcopus electionem faciat, et omnis ejusdem loci abbas a Baiocensi episcopo baculum pastoralem recipiat. Hoc autem privilegium trado Baiocensi ecclesiae jure sempiterno. Quisquis autem de terra mea aliquid de suo monasterio praedicto tradiderit, id sibi ratum fore concedo ne occasione juris mei ullo modo possit revocari. Haec vero quae subscribuntur de suo beneficio dat praedictus episcopus eidem monasterio, quod manu mea signum faciens confirmo, videlicet plenam decimam tocius villae in qua monasterium situm est, et omnium ad eandem villam pertinentium, et quicquid ad ecclesiam que ibi erat prius pertinebat, et praeterea medietatem ejusdem tocius villae, tam in hominibus et territorio quam in ceteris redditibus, et unum hominem in burgo episcopi cum terra ejusdem hominis qui serviat de faciendo brasio, et unum molendinum prope civitatem Baiocas, quod est super Oram fluvium, et plenam decimam de tota Chriccavilla cum terra presbiteri et ea quae ad ecclesiam pertinent, et plenam decimam de Carchinneio cum terra quae ad ecclesiam pertinet et terra presbiteri, et plenam decimam de Lion et omnibus terris quae ad Lion pertinent cum terra quae ad ecclesiam pertinet et terris presbiterorum, et praeterea quadraginta acras terrae in eadem villa, et quicquid idem episcopus habebat in Basenvilla, et ecclesiam de Cruiseio et de Olferes et de Colgrino, cum plenis decimis et terris quae ad ipsas ecclesias pertinent et terris presbiterorum. Haec itaque praefato monasterio omnia concedo et ut ea habeat sicut habuit etiam tempore patris mei confirmo. S. Robertus comes. Gislebertus*, episcopus Ebroacensis. Willelmus*, episcopus Dunelmensis. Odo, episcopus Baiocensis. Willelmus*, comes Ebroacensis. Robertus*, comes de Mellent. Willelmus* de Bretoil. Hugo de Vernon. Ricardus* de Corceio. Engelranus*, filius Ilberti. Willelmus* Crispin. Robertus* de Montfort. Willelmus* monachus, de Archis. Serlon de Maton. Willelmus de Molend. Willelmus Bertranni. Anno ab incarnatione Domini millesimo octogesimo nono, indictione duodecima, secundo anno principatus Rotberti, Guillelmi* regis Anglorum filii ac Normanniae comitis, dum idem Robertus esset ad obsidionem Auci, ea die qua idem castrum sibi redditum est, haec carta manu sua firmata est ac sigillo suo assignata.